वाराणसी। बनारस में गंगा नदी का रौद्र रूप देखने को मिल रहा है। गंगा मइया खतरे के निशान के करीब जा पहुंची है। हालांकि गंगा नदी खतरे के निशान से ढाई मीटर नीचे है, लेकिन खतरा बरकरार है। घाट के मंदिर समेत कई दुकानें डूब चुकी हैं। 84 घाटों का आपस में संपर्क टूट चुका है। गंगा से सटे निचले इलाकों में पानी भर गया है। यहां NDRF की रेस्क्यू टीमें तैनात करी दी गई हैं साथ ही लोगों को अलर्ट कर दिया गया है। गंगा के घाट पर हर दिन सुबह लगने वाली योगा क्लास बंद कर दी गई है। इसी तरह शाम को हर दिन होने वाले सांस्कृतिक कार्यक्रम भी बंद कर दिए गए हैं। घाटों पर पानी भरने से गंगा की आरती भी प्रभावित हुई है। गंगा में नाव चालाने पर रोक लगा दी गई है।